Waray-Waray News: Pilipinas bubuligan han kalibutan nga makabuhat - UN-WFP
Manila (22 October) -- Ginpatapod hi President Gloria Macapagal-Arroyo kakulop nga adlaw han United Nations-World Food Program (UN-WFP) nga bubuligan an mga biktima han bagyo "Ondoy" ug "Pepeng" ha Pilipinas, han nagkakaurusa nga mga nasud han kalibutan.
Sumala han report, nagyakan daw hi Josette Sheeran, an executive director han UN-WFP nga permanente nga mabulig an WFP han kanan Pilipinas pagmalaka bangon tikang han inagi pala nga distroso basi an mga nagin biktima in makakarawat tikang ha ira han mga panguna nga kinahanglan.
Idinugang pa daw ni Sheeran nga natoo an United Nations han mabaskog nga panlimbasog han mga Pinoy agud hira in makabangon tikang han kasakitan tungod daw kay an ka kusog han panmurobuot han mga Pinoy in dire matutupngan. An mga Pinoy daw, sering pa ni Sheeran in mayda determinasyon, masayon makibagay kun ano man an matabo ha ira kahimtangan, ug dire daw gud an PInoy masayon sumurender han kakurian.
Tungod hine, nagpatapod daw hi Sheeran nga mabulig daw an UN-WFP sugad nga waray daw pagpabay-i hine an Pilipinas tikang pa hadto.
Pagdatong daw han Presidente ha barangay Mandasig ha Candaba, iya largo gin-inspeksyon an mga pinutos putos nga mga pagkaon tikang ha UN-WFP ug pinangunahan niya an panhata hine ha mga biktima, bulig hi Sec. Arthur Yap han DA, Health Secretary Francisco Duque, Social Work and Development Secretary Esperanza Cabral, Candaba Mayor Jerry Pelayo, Pampanga 4th District Rep. Anna York Bondoc, UN-WFP regional director Keno Oshidari, UN-WFP country director Stephen Anderson, ug an artista ug UN-WFP Ambassador Against Hunger KC Concepcion. (PIA-Eastern Samar) [top]
war_Latn war_Latn war_Latn war_Latn war_Latn war_Latn